Hof bevestig: Zuma bly agter tralies | Maroela Media
Oudpres. Jacob Zuma bly agter tralies – vir eers – nadat die hof sy aansoek van die hand gewys het. (Foto: Emmanuel Croset/AFP)
Oudpres. Jacob Zuma, wat pas sy eerste nag in die Estcourt-gevangenis in KwaZulu-Natal agter die rug het, bly agter tralies. Hy moet boonop nou nog vir die aansoek om hom uit die tronk te hou, óók betaal.
Regter Bhekisisa Mnguni het 'n kort rukkie gelede Zuma se aansoek, dat die lasbrief vir sy inhegtenisneming ter syde gestel word, in die Pietermaritzburgse hooggeregshof met koste van die hand gewys.
Ten spyte van die aansoek het Zuma hom nietemin eergisteraand aan die owerhede oorgegee om sy tronkstraf van 15 maande te begin uitdien. Die Konstitusionele Hof het hom dié straf vroeër opgelê nadat hy aan minagting van die hof skuldig bevind is vir sy versuim om, ten spyte van 'n hofbevel wat hom dwing om dit te doen, voor die kommissie na staatskaping te verskyn.
Die oudpresident se laaste hoop is nou op die Konstitusionele Hof. Sy aansoek dat die uitspraak herroep word, word Maandag aangehoor.
Die Estcourt-gevangenis in KwaZulu-Natal. Oudpres. Zuma dien sy tronkstraf hier uit. (Foto: AFP)
Intussen het Ace Magashule, geskorste sekretaris-generaal van die ANC, vandag ook 'n bloutjie in die hof geloop het. Magashule het sy aansoek, dat sy skorsing uit die party ter syde gestel word, verloor.
Carl Niehaus, nog 'n noue bondgenoot van Zuma, is gister in hegtenis geneem en met 'n boete van R3 000 vrygelaat nadat hy aangekla is ingevolge die Wet op Rampbestuur. Niehaus word daarvan beskuldig dat hy 'n byeenkoms, wat tans ingevolge die regulasies verbied word, by Zuma se huis in Nkandla georganiseer het.
Geskorste Ace kry bloedneus in hof
Mooi, nie dat dit veel saak maak nie. Ek hoor hy is in die hospitaal-eenheid opgeneem. Hier kom 'n Sheik-geval. Speel die dodelike siek Shabir nog gholf?
Neem Zuma se kinders ook in hegtenis. Hulle por die mense aan om op te trek Natal toe en nou is daar moeilikheid aan die broei.
Moenie worrie oom Zumpies. Binnekort speel jy gholf saam met Shanbir wanneer jy op "mediese parrol" uitkom.
Mooi man, vertragingstegniek het toe nie so mooi uitgewerk nie, laat die hof maar vir hul besluit, vader Jakob gaan aan sy gholf voorgee werk. Sy vriend Shaik kan die joggie wees aangesien sy Ace besig is om weg te smelt.
Dis nou 3vlieë met een klap …maar is die klap hard genoeg om die ander kandidate weer te laat dink ??…